O domaćim pametnim telefonima NOA zadnji put se moglo čuti na ovogodišnjem sajmu mobilnih tehnologija u Barceloni. Kao da je domaći brand napokon počeo širiti svijest potrošača o svom postojanju, u cijeloj priči je pomogao i TEDxZagreb team. Kako su naši TEDx-ovci došli u doticaj s tim uređajima, zašto su se odlučili za njihovo korištenje i promociju te u čemu je općenito štos, saznali smo od Karla Matića, nositelja TED licence i organizatora TEDx događanja u Hrvatskoj

Karlo Matić već sedam godina radi TEDx događaje u Hrvatskoj - tu je radio prvi pa do dana današnjega postao najstariji TED-ovac koji se uopće time bavi. Odmah u začetku priče napominje kako su TEDx događaji lokalni, domaći događaji koji bi trebali prezentirati ništa manje ni više nego – lokalne inovacije i vrijedne ideje.

Ljudi kada čuju TEDx, zapravo prvo pomisle na TED Talks, što je normalno. No, TEDx događaji su lokalni i samostalno organizirani događaji prema TED licenci, tj. pravilima originala.

U toj cijeloj baladi nekako sa suradnicima stalno razmišljam o tome što mi tu kao hrvatsku vrijednost možemo prikazati, a što bi moglo biti i globalno zanimljivo . Jedan od ljudi na koje sam naletio sasvim slučajno, boraveći u Koprivnici na jednom događanju, bio je Mario Pintar. U to doba je on bio u Avalonu, tvrtki koja se bavila hosting rješenjima.

Mimo svega toga, ja sam prije toga pratio NOA uređaje - i sve sam se nekako nadao da će iz jeftinih inačica uređaja preći i u nešto bolje. Nekako sam uvijek mislio da će jednog dana napraviti to iz mojih očekivanja. E sad, ne znajući što sve točno stoji iza cijele priče, tada me Mario na jednom zajedničkom druženju upoznao s cijelom pričom što Hangar 18 radi i ja sam rekao da je to definitivno materijal za TEDx.

U daljem razgovoru saznao sam za novu seriju uređaja NOA Element, prolistao tehnikalije i upitao se zašto se o tome ne čuje više na domaćim prostorima. Hrvatski mediji su uvijek nekako sramežljivo pisali o tome, ako su već uopće pokrivali stvar. Ranija serija uređaja koju sam spomenuo nije im donijela mnogo pozitivnog publiciteta i ljudi su smatrali da su to mobiteli za jednokratnu upotrebu.

Ja nikad nisam gledao mobitele tako da ih cijenim prema imenu. Hardver je bitan, no tu je i vizualni aspekt, naravno. Kad sam prvi put vidio seriju uređaja Element, pristupio sam svemu bez predrasuda. I sve skupa je uistinu fenomenalno.

Etiketa, ono što piše na uređaju, Štefica, Marica, to je u konačnici sasvim svejedno. S obzirom na to da se mobiteli proizvode u Kini, ljudi su puni predrasuda. Tu se proizvodi i iPhone i sve drugo, a Kina je jedna tako golema tvornica… ljudi toga jednostavno nisu uopće svjesni.